《初春群玉山楼滞雨二首 其一》
明代·卢龙云

天畔楼台面面峰，游人朝暮感萍踪。云连塔影笼山寺，雨带溪声急野舂。

榆柳渐还新岁色，松杉不改旧时容。祗因留滞伤羁旅，极目烟霄路几重。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。